钦定古今图书集成/理学汇编/学行典/第252卷 > 孙志达
## 钦定古今图书集成/理学汇编/学行典/第252卷 > 孙志达

按《宁波府志》：“孙志达，字兼甫，雪窗裔也。生有异表，不
类凡儿。七岁就外傅，师事姚赓虞。姚故博学通儒，见
志达颖悟，尽出其业授之。弱冠从郑南凡游，质重端
严。郑馆其家二载，未尝见其忿怒叹曰：‘吾学颜子，半
生日觉泮涣，今心折于子矣’。祖父早丧，奉两世嫠母，
备极孝养。性好周急，冬月命家人纫旧绵，缀鹑衣，热”
𫗴粥以给冻馁。有故人负债遭辱，志达谋诸妇，捐簪
珥代偿焉。减粮收佃，增量贷人，人咸德之。喜延接英
隽，遇文行之士，必设酒脯，极欢而去。或谈及名利，则
不悦也。尝曰：“子弟当令志气远大，一涉名利，便非豪
杰。”晚年家益贫，处之怡然。居恒恂恂，和气溢于眉宇，
乡党称为善人。子簬，别有传。